## Uredba o izmjenama i dopunama Uredbe o unutarnjem ustrojstvu Ministarstva kulture

### NN 70/2008 (18.6.2008.), Uredba o izmjenama i dopunama Uredbe o unutarnjem ustrojstvu Ministarstva kulture

# VLADA REPUBLIKE HRVATSKE

**2326**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 12. lipnja 2008.
godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA KULTURE

Članak 1.

U Uredbi o unutarnjem ustrojstvu Ministarstva kulture (»Narodne novine«, broj
21/2008), u članku 2. iza točke 2.2. Odjel za planiranje i upravljanje
kadrovima, dodaje se nova točka 2.2.1. koja glasi:
»2.2.1. Odjeljak za financijsko upravljanje i kontrolu«.
Iza točke 4.23. Konzervatorski odjel u Vukovaru za područje Vukovarsko-srijemske
županije, dodaje se nova točka 4.24. koja glasi:
»4.24. Konzervatorski odjel u Virovitici za područje Virovitičko-podravske
županije«.
Dosadašnja točka 4.24. Odjel za arhivsku djelatnost, postaje točka 4.25. Odjel
za arhivsku djelatnost.
Iza točke 8.4. Odjel za strateško planiranje u zaštiti prirode i europske
integracije, dodaju se nove točke koje glase:
»8.a Uprava za inspekcijske poslove zaštite prirode
8.a 1. Odjel za inspekcijske poslove zaštite prirode
8.a 2. Odjel za unaprjeđenje rada nadzorne službe«.
Točka 8.5. Odjel za pravne i inspekcijske poslove zaštite prirode, briše se.

Članak 2.

U članku 4. stavku 3. iza točke 2.2. Odjel za planiranje i upravljanje
kadrovima, dodaje se nova točka koja glasi:
»2.2.1. Odjeljak za financijsko upravljanje i kontrolu
U Odjeljku se obavljaju poslovi kontrole usklađenosti poslovanja Ministarstva
kulture sa zakonima, propisima, politikama, planovima i postupcima, provode se
mjere zaštite imovine i drugih resursa od gubitaka uzrokovanih lošim
upravljanjem, neopravdanim trošenjem i korištenjem, kao i od nepravilnosti i
prijevara, te se provodi pravodobno financijsko izvješćivanje i praćenje
rezultata poslovanja.«.

Članak 3.

U članku 6. stavku 2. točke 4.5. – 4.23. Konzervatorski odjeli, postaju točke
4.5. – 4.24. Konzervatorski odjeli.
Dosadašnja točka 4.24. Odjel za arhivsku djelatnost, postaje točka 4.25. Odjel
za arhivsku djelatnost.

Članak 4.

U članku 10. stavku 2. točka 8.5. Odjel za pravne i inspekcijske poslove, briše
se.

Članak 5.

Iza članka 10. dodaje se podnaslov: »8.a UPRAVA ZA INSPEKCIJSKE POSLOVE ZAŠTITE
PRIRODE« i članak 10.a koji glasi:
»Uprava za inspekcijske poslove zaštite prirode obavlja upravne i stručne
poslove vezane uz obavljanje inspekcijskog nadzora provođenja uvjeta,
dopuštenja, rješenja i ostalih akata koje izdaje Uprava za zaštitu prirode, te
nadzire rad nadzornih službi u javnim ustanovama koje se bave zaštitom,
očuvanjem i promicanjem zaštićenih područja prirode. Rješava u upravnim
predmetima u drugom stupnju, obavlja stručni i upravni nadzor nad radom javnih
ustanova za upravljanje zaštićenim područjima, organizira edukaciju
inspekcijskih i nadzornih službi, sudjeluje u aktivnostima međunarodne suradnje
i europskih integracija, daje mišljenja i priprema odgovore na zastupnička
pitanja, priprema odgovore na predstavke, provodi programe edukacije i promidžbe
u vezi s očuvanjem i zaštitom prirode, kao i druge poslove po nalogu ministra,
odnosno čelnika Uprave.

U Upravi se ustrojavaju:

*8.a 1. Odjel za inspekcijske poslove zaštite prirode*Odjel za inspekcijske poslove zaštite prirode obavlja upravno-pravne poslove u
području zaštite prirode, izrađuje nacrte i prijedloge sustavnih i drugih zakona
u djelokrugu Uprave, priprema i daje mišljenja o primjeni propisa u vezi s
provedbom inspekcijskog nadzora, sudjeluje u izradi zakona i drugih propisa iz
djelokruga Uprave, postupa po predstavkama i pritužbama građana te zahtjevima
nadležnih tijela za odnose s građanstvom koje su upućene ovoj Upravi, obavlja
poslove inspekcije nad primjenom propisa iz područja zaštite prirode, nadzire
korištenje i uporabu zaštićenih dijelova prirode, stanje kakvoće i provođenje
mjera zaštite prirode, obavlja nadzor u postupanju zaštićenim biljnim, gljivljim
i životinjskim vrstama, obavlja nadzor prekograničnog prometa zaštićenim vrstama
u suradnji s inspekcijom zaštite prirode drugih zemalja, organizira i sudjeluje
u zajedničkom nadzoru s inspekcijama drugih državnih tijela postupajući temeljem
odredbi međunarodnih propisa, obavlja nadzor nad držanjem i uzgojem zaštićenih i
drugih divljih vrsta za koje je potrebno ishoditi dopuštenje, obavlja nadzor
provođenja mjera donesenih inspekcijskim rješenjem i rješenjima izdanim temeljem
Zakona o zaštiti prirode, osigurava izvršavanje mjera naloženih nadzorom i
predlaže mjere zaštite prirode, predlaže i sudjeluje u izradi uputa iz područja
zaštite prirode i inspekcijskog nadzora, sudjeluje u izradi zakona i drugih
propisa iz djelokruga rada inspekcije zaštite prirode, nadzire rad sudionika u
sustavu zaštite prirode, izrađuje i podnosi izvješća iz djelokruga inspekcije
zaštite prirode, postupa po predstavkama i pritužbama građana te zahtjevima
nadležnih tijela za odnose s građanstvom, obavlja nadzor temeljem Zakona o
genetski modificiranim organizmima (GMO), te obavlja i druge poslove sukladno
nalogu i naputku čelnika Odjela, odnosno čelnika Uprave.

*8.a 2. Odjel za unaprjeđenje rada nadzorne službe*
Odjel za unaprjeđenje rada nadzorne službe daje podršku nadzornim službama u
postupanju u upravnim stvarima, koordinira postupanje u suradnji s inspekcijom i
drugim službama inspekcijskog nadzora drugih državnih tijela, organizira i
provodi edukaciju, pripreme za stručne ispite, priprema stručnu literaturu za
ispit i sudjeluje u izradi planova rada, priprema izvješća o radu, pomaže u
rješavanju u složenim slučajevima nadzora, omogućava povezivanje i usporedbu
rada između nadzornih službi u javnim ustanovama, rješava žalbe na rješenja
nadzornih službi u javnim ustanovama u drugom stupnju, priprema pravne predloške
za postupanje inspektora i nadzornika, sudjeluje u edukaciji i stručnim
ispitima, bavi se pripremom i izradom nacrta prijedloga zakona i drugih propisa
iz područja djelokruga zaštite prirode, izradom uputa, pravnih stajališta,
mišljenja i objašnjenja u vezi s provedbom tih zakona i drugih propisa,
suradnjom s drugim ministarstvima i tijelima državne uprave pri izradi nacrta
zakona i drugih propisa vezanih uz djelokrug Ministarstva, te obavlja i druge
poslove sukladno naputku čelnika Uprave, odnosno Odjela.«.

Članak 6.

U tabelarnom prikazu okvirnog broja državnih službenika i namještenika, mijenja
se okvirni broj državnih službenika i namještenika potrebnih za obavljanje
poslova iz djelokruga Ministarstva.
Novi okvirni broj državnih službenika i namještenika potrebnih za obavljanje
poslova iz djelokruga Ministarstva utvrđuje se u tablici, koja je sastavni dio
ove Uredbe, a koja se ne objavljuje u »Narodnim novinama«.

Članak 7.

Ministar kulture uskladit će Pravilnik o unutarnjem redu Ministarstva s
odredbama ove Uredbe u roku 30 dana od dana njezina stupanja na snagu.

Članak 8.

Ova Uredba stupa na snagu danom objave u »Narodnim novinama«.

Klasa: 023-03/08-01/08
Urbroj: 5030104-08-3
Zagreb, 12. lipnja 2008.

Predsjednik
**dr. sc. Ivo Sanader**, v. r.

Uredba, NN 70/2008-2326
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)